
Peremeheta ehitise hõivamine

 1.  Asjaolud ja menetluse käik

16.12.2004 saabus Linnavara- ja Majandusametile ETAPP SN OÜ juhatuse liikmelt Natalja Rumjantsevalt teade peremeheta varast – garaažiboksidest, mis asuvad Narvas Lavretsovi 5А garaaži kõrval.  Kuna nimetatud garaažid asuvad hotelliga ETAPP külgneval maa-alal, soovib  ETAPP SN OÜ saada nad enda omandisse. ETAPP SN OÜ-le kuulub juba üks garaažiboks, mis anti 1993. aastal munitsipaalomandisse Eesti Ajakirjanduslevi Koondiselt ning müüdi Narva linna poolt osaühingule 28.08.2003. Ülejäänud garaažid (6 boksi) ei olnud 1993. a  Riigivara munitsipaalomandisse üleandmise-vastuvõtmise akti võetud.

Garaažiboksid ehitati eelmise sajandi 80-ndate aastate alguses maa-alale, mis anti 1979. a  kasutusse Narva Linna Sidesõlmele (Narva Linn TK RSN  10.04.1979 otsus nr 102).  Praegu pole garaažide omanik teada, garaažid pole ehitisregistris registreeritud, samuti polnud nad registreeritud hooneregistris.  Garaažide ehitusdokumentatsioon puudub.

Käesoleva ajani pole Linnavara- ja Majandusamet peremeheta garaažide hõivamise menetlust alustanud OÜ MICRONET esindaja Veera Ostašova palvel, kes palus korduvalt küsimuse lahendamist edasi lükata, et anda talle aega omandiõigust tõendavate dokumentide leidmiseks. (Infoks: OÜ MICRONET ostis Narva linnalt 20.04.1995 munitsipaalettevõtte AJAKIRJANDUSLEVI vara ilma Lavretsovi 5 asuva hooneta). Aasta jooksul mingeid omandiõigust tõendavaid dokumente ei esitatud. 

Vastavalt Narva Linnavolikogu 27.01.1999. a määrusega nr  80/39 kinnitatud “Peremeheta ehitise hõivamise korrale Narva linnas” on vaja kehtestada nimetatud vara peremehetus.

Antud küsimust arutati Narva Linnavalituse linnavarakomisjoni istungil 16.05.2006 (protokoll nr 7), kus võeti vastu otsus:

Linnavara- ja Majandusametil esitada Narva linnas Lavretsovi 5A garaaži kõrval asuvate garaažibokside peremehetuse tuvastamise küsimus Narva Linnavalitsuse istungile korralduse vastuvõtmiseks, võttes aluseks Narva Linnavolikogu 27.01.1999 määrusega nr 80/39 kinnitatud “Peremeheta ehitise hõivamise korra Narva linnas” punktid 3, 4, 5, 8.

2. Õiguslikud järeldused

Vastavalt asjaõigusseaduse rakendamise seaduse § 13 lõikele 2 on peremehetu ehitise hõivamise õigus ja kohustus kohalikul omavalitsusel ja riigil Vabariigi Valitsuse kehtestatud korras.

Vabariigi Valitsuse 08.08.1996. a määrusega nr 211 kinnitatud “Peremehetu ehitise hõivamise korra” punkti 8 kohaselt selgitab ehitise peremehetuse välja kohalik omavalitsus, kes hindab ehitist ja võtab selle arvele. Kui ehitisel ei ole valdajat, määrab kohalik omavalitsus ehitisele hooldaja.

Vastavalt Narva Linnavolikogu 27.01.1999. a määrusega nr 80/39 kinnitatud “Peremeheta ehitise hõivamise korra Narva linnas” punktile 8 kehtestab linnavaraameti ettepaneku järgi ehitise peremehetuse linnavalitsus, kes ehitise valdaja puudumisel annab hooldaja õigused ja kohustused üle linnavaraametile. Hooldaja võtab ehitise arvele ja teostab selle hindamise.
3. Otsus

3.1. Algatada menetlus Narva linnas aadressil Lavretsovi 5A asuva garaaži kõrval paiknevate garaažibokside peremehetuse tuvastamiseks.

3.2. Panna ehitise hooldeõigused ja kohustused Narva Linnavalitsuse Linnavara- ja           Majandusametile.

3.3. Linnavara- ja Majandusametil võtta antud ehitis arvele ja teostada selle hinnang.
3.4. Linnavara- ja Majandusametil teha korraldus teatavaks avalikkusele Narva linnas peremeheta ehitise hõivamise korras kehtestatud nõuete kohaselt.

4. Korralduse vaidlustamine
Halduskohtumenetluse seadustiku § 9 lõike 1 kohaselt võib korraldust vaidlustada Tartu Halduskohtu Jõhvi kohtumajas 30 päeva jooksul arvates Narva Linnavalitsuse poolt korralduse teatavakstegemise päevast.

5. Rakendussätted

Korraldus jõustub seadusega sätestatud korras.

